CELEX: 32010R0671
Language: sl
Date: 2010-07-13 00:00:00
Title: Uredba Sveta (EU) št. 671/2010 z dne 13. julija 2010 o spremembi Uredbe (ES) št. 2866/98 glede menjalnega razmerja eura za Estonijo

28.7.2010   
            
            
               SL
            
            
               Uradni list Evropske unije
            
            
               L 196/4
            
         UREDBA SVETA (EU) št. 671/2010
   z dne 13. julija 2010
   o spremembi Uredbe (ES) št. 2866/98 glede menjalnega razmerja eura za Estonijo
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 140(3) Pogodbe,
   ob upoštevanju predloga Evropske komisije,
   ob upoštevanju mnenja Evropske centralne banke (1),
   ob upoštevanju naslednjega:
   
               (1)
            
            
               Uredba Sveta (ES) št. 2866/98 z dne 31. decembra 1998 o menjalnih razmerjih med eurom in valutami držav članic, ki sprejmejo euro (2), določa menjalna razmerja od 1. januarja 1999.
            
         
               (2)
            
            
               V skladu s členom 4 Akta o pristopu iz leta 2003 je Estonija država članica z odstopanjem, kot je opredeljeno v členu 139(1) Pogodbe o delovanju Evropske unije (v nadaljnjem besedilu: Pogodba).
            
         
               (3)
            
            
               Na podlagi Sklepa Sveta 2010/416/EU z dne 13. julija 2010 v skladu s členom 140(2) Pogodbe o uvedbi eura v Estoniji dne 1. januarja 2011 (3) Estonija izpolnjuje zahtevane pogoje za uvedbo eura, tako da se odstopanje Estonije odpravi z učinkom od 1. januarja 2011.
            
         
               (4)
            
            
               Uvedba eura v Estoniji zahteva sprejetje menjalnega razmerja med eurom in estonsko krono. Razmerje se določi na 15,6466 estonskih kron za 1 euro, kar ustreza trenutnemu osrednjemu tečaju krone v mehanizmu deviznih tečajev (ERM II).
            
         
               (5)
            
            
               Uredbo (ES) št. 2866/98 bi bilo zato treba ustrezno spremeniti –
            
         SPREJEL NASLEDNJO UREDBO:
   Člen 1
   V členu 1 Uredbe (ES) št. 2866/98 se med menjalnima razmerjema, ki se uporabljata za nemško marko in grško drahmo, vstavi naslednja vrstica:
   
      „= 15,6466 estonskih kron“.
   
   Člen 2
   Ta uredba začne veljati 1. januarja 2011.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 13. julija 2010
      
         
            Za Svet
         
         
            Predsednik
         
         D. REYNDERS
      
   
   
      (1)  Mnenje z dne 5. julija 2010 (še ni objavljeno v Uradnem listu).
   
      (2)  UL L 359, 31.12.1998, str. 1.
   
      (3)  Glej stran 24 tega Uradnega lista.